D. Lipšic, podpredseda vlády a minister spravodlivosti SR: (2005-05-10):
Výkon rozhodnutia však neúmerne zaťažuje súdy a vykonávacie konanie nerieši zámer realizovať súdne alebo iné rozhodnutie tak rýchlo a efektívne, aby práva subjektu, ktoré mu boli priznané, boli aj realizované.  Upustením od tohto dualizmu získa štát na súdoch väčší priestor na výkon súdnictva v iných druhoch súdnych agend. Považujeme za výhodné upustiť od výkonu rozhodnutia podľa OSP, zároveň však rešpektujeme súčasnú situáciu, ktorá nedovoľuje celkom upustiť od výkonu rozhodnutia na súde v celom rozsahu. Je potrebné zabezpečiť výkon rozhodnutia o výchove maloletých detí, ktorý je upravený len v Občianskom súdnom poriadku. Okrem toho sa v OSP ponechávajú upravené dva spôsoby súdneho výkonu rozhodnutia, a to zrážky zo mzdy a prikázanie pohľadávky, ale len na účely vymáhania justičných pohľadávok. Ďalším dôležitým cieľom, ktorý novela OSP sleduje, je posilnenie apelačného prvku v odvolacom konaní. Zrušenie rozhodnutia a vrátenie veci prvostupňovému súdu spôsobuje v praxi časté predlžovanie dĺžky konania. Tým sa predlžuje dosiahnutie konečného rozhodnutia v reálnom čase. Stáva sa, že rozhodnutie súdu prvého stupňa je odvolacím súdom opakovane zrušené, než dôjde k jeho potvrdeniu. Nazval som to už dávnejšie akýsi pingpong medzi súdmi, keď dochádza k pingpongovaniu vecí z prvostupňového na odvolací súd a naspäť. Novela OSP smeruje k zrýchleniu konania pred súdmi prvého a druhého stupňa s tým, že až na výnimky zamedzuje rušeniu rozhodnutí súdov prvého stupňa odvolacími súdmi. Umožňuje tieto rozhodnutia potvrdiť alebo zmeniť. Podľa štatistických prehľadov, ktoré tu mám k dispozícii, najviac reštančných vecí leží na okresných súdoch. V rámci odvolacieho konania krajské súdy rušia napadnuté rozhodnutia a vracajú ich súdom prvého stupňa niekedy z relatívne triviálnych procesných dôvodov. Argumenty, že súd prvého stupňa bude vykonávať nekvalitné rozhodnutie, právne neobstoja. Zákon o súdoch obsahuje úpravu vnútornej revízie, ktorá je okrem iného zameraná aj na rešpektovanie procesných predpisov, úroveň prípravy súdnych pojednávaní a priebehu súdnych pojednávaní a vnútorná revízia je v gescii práve krajských súdov. V zákone o sudcoch a prísediacich je upravená otázka disciplinárnej zodpovednosti sudcov. Tretím vedľajším zámerom navrhovanej novely OSP je sprehľadnenie poznámok pod čiarou, pretože viaceré odkazy sa stali vývojom právnej úpravy obsolétnymi. Návrh novely zároveň novelizuje Exekučný poriadok, čo má súvis s otázkou núteného výkonu rozhodnutia, ale jeho cieľom je aj odstrániť výkladové a aplikačné problémy vznikajúce v súvislosti s výkonom exekúcie a zároveň aj pomocou nových inštitútov zeefektívniť jej výkon. Definuje sa, kedy exekútor vykonáva činnosť, ktorú možno považovať za prenesený výkon verejnej moci. Základnými oblasťami úpravy okrem upresnení doterajšieho textu sú predovšetkým tie, v ktorých sa zavádza vykonanie auditu exekútora, ktorý prestáva vykonávať exekučnú činnosť, upravuje sa ustanovovanie náhradníka exekútora novým efektívnejším spôsobom, ktorý má zabezpečiť, aby každý exekútor mal v prípade zániku funkcie náhradníka a dáva sa exekútorovi možnosť dohodnúť sa s iným exekútorom na odovzdaní a prevzatí exekučnej agendy v prípade, ak exekútor požiada o uvoľnenie z funkcie. Zabezpečuje sa tým najmä plynulý výkon exekučnej činnosti. V rámci novo upravenej ďalšej činnosti exekútora sa exekútorovi umožňuje v súvislosti s vykonávaním exekúcie prijímať do úschovy peniaze, listiny a iné hnuteľné veci, spisovať návrhy na vykonanie exekúcie do zápisnice na výslovnú žiadosť oprávneného a doručovať súdne písomnosti, ak o doručenie požiada súd. Ešte by som upozornil v závere snemovňu na jeden aspekt novely. Navrhujeme tu zaviesť povinné zverejňovanie dražieb v Obchodnom vestníku v prípade, ak hodnota draženej veci prevyšuje 100-násobok priemernej mzdy, čo je dnes asi 1,5 milióna korún. Žiaľ, v minulosti boli prípady, keď boli vykonávané v rámci exekúcií mimoriadne netransparentné dražby, ktoré boli zverejnené v regionálnych médiách, v časoch a na miestach málo prístupných, aby sa informácia o dražbe lukratívnych vecí dostala do dosahu len vopred vybraných záujemcov. Z toho dôvodu sa nám javí byť dôležité a transparentné, aby v prípade predaja hodnotnejších vecí v každom jednom prípade bola dražba zverejnená transparentným spôsobom v Obchodnom vestníku, aby tak bola zabezpečená čo najviac informovanosť všetkých záujemcov o dražbu konkrétnej veci. Ide podľa mojej mienky o  dôležité protikorupčné opatrenie v Exekučnom poriadku. Ďakujem, pán predseda.